हिजाब पहनी मुस्लिम महिलाओं को रोका गया  
अमेरिका के एक मनोरंजन पार्क में हिजाब पहनी मुस्लिम महिलाओं को चुनिंदा झूलों पर चढ़ने की इजाजत देने से मना कर दिया गया।
अमेरिका के एक मनोरंजन पार्क में हिजाब पहनी मुस्लिम महिलाओं को चुनिंदा झूलों पर चढ़ने की इजाजत देने से मना करने के कारण हुए झगड़े के बाद 15 लोगों को गिरफ्तार किया गया है।  झगड़े के बाद बुधवार को न्यूयार्क के इस मनोरंजन पार्क को कुछ समय के लिए बंद कर दिया गया है। महिलाएं पवित्र रमजान महीने के खत्म होने के उपलक्ष्य में मुस्लिम अमेरिकन सोसायटी ऑफ न्यूयार्क द्वारा प्रायोजित यात्रा के सिलसिले में आई थीं।  इस समूह में करीब 3,000 लोग शामिल थे और सभी न्यूयार्क सिटी के साथ-साथ योंकर्स और लांग आइलैंड का भ्रमण कर रहे थे। यह झगड़ा उस समय शुरू हुआ जब हिजाब पहने होने की वजह से महिलाओं को कुछ झूलों पर चढ़ने से रोका गया। वेस्टचेस्टर काउंटी पार्क डिपार्टमेंट के आयुक्त काथलीन ओ कोन्नोर ने कहा कि वे लोग झूलों पर नहीं चढ़ने देने की वजह से हताश हो गए थे।